Գոդողիա

Գոդողիա ( Գդալյախու բեն Աքիկամ), Աստվածաշնչյան կերպար, Աքիկամի որդին, ապրել է բաբելոնյան գերության ժամանակաշրջանում։

Հուդայի թագավորության ջախջախումից և Երուսաղեմ քաղաքի անկումից հետո բնակիչների մեծ մասին Նորբաբելոնյան թագավորության Նաբուգոդոնոսոր II արքան գերեվարեց Բաբելոն։ Բաբելոնյան միապետը Գոդողիային թողեց տեղում՝ ղեկավարելու մնացյալ ժողովրդին և նրան վստահեց Հուդայի Յեհուդ նահանգի () կառավարումը։

Նա կարճ ժամանակամիջոցում կարողացավ հանգստացնել ժողովրդին և կարգուկանոն հաստատեց։ Ջանում էր աջակցել կարիքավոր մարդկանց, օգնել նրանց, որպեսզի կրկին սկսեն դաշտերն ու խաղողի այգիները մշակել՝ այս կերպ ապահովելով պարենային անվտանգության երաշխիքներ։ Շատ հրեաներ, որոնք ստրկությունից խուսափելու համար փախել էին հարևան երկրներ ու անապատներ, սկսեցին վերադառնալ հայրենիք։ Նա բանտից ազատ արձակեց Երեմիային (Հին Կտակարանի չորս մեծ մարգարեներից երկրորդը, Երեմիայի մարգարեության և «Ողբ Երեմիայի» գրքի հեղինակը), որն այստեղ էր դավաճանության մեղադրանքով, և նրան թույլ տվեց ընտրել՝ կա՛մ նա բնակչության մեծամասնության հետ Բաբելոն կգնա, կա՛մ կմնա հայրենքիում. Երեմիան ընտրեց երկրորդը։

Հատկանշական է, որ սրանից մի քանի տարի առաջ Գոդողիայի հայրը՝ Աքիկամը, նույնպես անխուսափելի մահից փրկել էր մարգարեին, երբ Երեմիային իր մերկացուցիչ ճառերի համար զայրացած ամբոխը սպառնում էր հաշվեհարդարով։

Գոդողիայի կառավարումը շարունակական չեղավ. նա դարձավ հարևան մոավիական արքա Վաալիսի թշնամանքի զոհը, ով նրա մոտ էր ուղարկել մարդասպան Իսմայելին (), որը հրեական հրամանատարներից մեկն էր, Գոդողիայի գործունեությունից դժգոհ հրեական արմատական խմբավորումների ղեկավարը։ Այնուհետև, դավադիրները, վախենալով Բաբելոնի արքայի վրեժից, փախան Եգիպտոս՝ իրենց հետ տանելով նար մարգարեին (վերջինիս հետագա ճակատագրի մասին այլևս ոչինչ հայտնի չէ)։

Ի հիշատակ Գոդողիայի մահվան՝ սահմանվել է հատուկ պահք, որը այժմ էլ նշվում է հրեական օրացույցում տիշրեյ ամսի 3-ին։

Ծանոթագրություններ 

Հին Կտակարանի անձինք
Սպանված քաղաքական գործիչներ